b'\n_START_ARTICLE_\nBaltarusiai\n_START_SECTION_\nKalbos\n_START_PARAGRAPH_\n72% baltarusi\xc5\xb3 kasdien kalba rusi\xc5\xa1kai, o 11,9% baltarusi\xc5\xa1kai. Baltarusi\xc5\xa1kai gerai kalba, skaito ir ra\xc5\xa1o 29,4% baltarusi\xc5\xb3, o 52,5% tai daro paken\xc4\x8diamai. Baltarusi\xc5\xb3 kalba priklauso ryt\xc5\xb3 slav\xc5\xb3 kalboms.\n_START_SECTION_\nPaplitimas\n_START_PARAGRAPH_\nBaltarusiai sudaro tautines ma\xc5\xbeumas kaimynin\xc4\x97se \xc5\xa1alyse - Lenkijoje, Rusijoje ir Lietuvoje._NEWLINE_Be to, nema\xc5\xbea dalis gyvena Ukrainoje, Kazachstane, JAV, Kanadoje. I\xc5\xa1 viso pasaulyje \xe2\x80\x93 apie 10 mln.\n_START_SECTION_\nBaltarusi\xc5\xb3 tautin\xc4\x97 ma\xc5\xbeuma Lietuvoje\n_START_PARAGRAPH_\n2001 m. Lietuvoje u\xc5\xberegistruota apie 43 000 baltarusi\xc5\xb3, kurie sudar\xc4\x97 1,2 proc. vis\xc5\xb3 gyventoj\xc5\xb3. Did\xc5\xbeiausi\xc4\x85 gyventoj\xc5\xb3 dal\xc4\xaf jie sudar\xc4\x97 Vilniaus ir Utenos apskrityse (3,6% ir 2%), taip pat Vilniaus ir Klaip\xc4\x97dos miestuose (atitinkamai 4% ir 1,3%)._NEWLINE_Lietuvoje veikian\xc4\x8dios 23 baltarusi\xc5\xb3 visuomenin\xc4\x97s organizacijos propaguoja liaudies tradicijas, papro\xc4\x8dius, rengia koncertus, vakarones, susitikimus su Baltarusijos kult\xc5\xabros ir meno veik\xc4\x97jais._NEWLINE_Lietuvoje gyvenantys baltarusiai i\xc5\xa1pa\xc5\xbe\xc4\xafsta pravoslav\xc5\xb3 arba katalik\xc5\xb3 tik\xc4\x97jim\xc4\x85. 1998 m. Baltarusijos katalikams gr\xc4\x85\xc5\xbeinta Vilniuje esanti \xc5\xa0v. apa\xc5\xa1talo Baltramiejaus ba\xc5\xbeny\xc4\x8dia, kurioje pamaldos vyksta gimt\xc4\x85ja kalba._NEWLINE_Baltarusi\xc5\xb3 tautinei ma\xc5\xbeumai Lietuvos Respublikoje yra sudarytos s\xc4\x85lygos ne tik puosel\xc4\x97ti kult\xc5\xabr\xc4\x85, bet ir savo gimt\xc4\x85ja kalba gauti vidurin\xc4\xaf i\xc5\xa1silavinim\xc4\x85. Lietuvoje veikia P. Skorinos baltarusi\xc5\xb3 vidurin\xc4\x97 mokykla, kuri\xc4\x85, 2005 met\xc5\xb3 duomenimis, lank\xc4\x97 138 moksleiviai. Klaip\xc4\x97doje, Visagine ir \xc5\xa0al\xc4\x8dininkuose dirba 3 sekmadienin\xc4\x97s mokyklos, kurios prisideda prie tautin\xc4\x97s kult\xc5\xabros ir kult\xc5\xabrinio savitumo i\xc5\xa1saugojimo._NEWLINE_Kasmet Lietuvos baltarusiai organizuoja daug \xc4\xafvairi\xc5\xb3 rengini\xc5\xb3, puosel\xc4\x97jan\xc4\x8di\xc5\xb3 tautines bei menines tradicijas: tradicines baltarusi\xc5\xb3 dain\xc5\xb3 \xc5\xa1ventes, Baltijos regiono baltarusi\xc5\xb3 konferencijas, folklorini\xc5\xb3 dain\xc5\xb3 ansamblio "Siabryna" koncertus ir kt._NEWLINE_Lietuvos baltarusiai \xc5\xa1ven\xc4\x8dia Baltarusijos nepriklausomyb\xc4\x97s dien\xc4\x85 (kovo 25 d.), Kupalos \xc5\xa1vent\xc4\x99 (bir\xc5\xbeelio 24 d.), Slucko ginkluoto sukilimo metines (lapkri\xc4\x8dio 27 d.).'